OBRAZLOŽENJE PRIJEDLOGA ODLUKE O IZMJENI I DOPUNI ODLUKE O POREZIMA GRADA OPATIJE

PRAVNA OSNOVA:

Pravna osnova za donošenje ove Odluke temelji se na Zakonu o lokalnim porezima („Narodne novine“, broj 115/16, 101/17, 114/22, 114/23 i 152/24, u daljnjem tekstu „Zakon“) kojim je uređen sustav utvrđivanja i naplate lokalnih poreza kao izvora financiranja jedinica lokalne i područne (regionalne) samouprave. Člankom 29. Zakona propisano je da porez na korištenje javnih površina plaćaju pravne i fizičke osobe koje koriste javne površine, u visini, na način i pod uvjetima koje svojom odlukom propisuje predstavničko tijelo jedinice lokalne samouprave. Člankom 42. stavkom 1. točkom 3. Zakona propisana je ovlast predstavničkog tijela jedinice lokalne samouprave da svojom odlukom utvrđuje što se smatra javnom površinom, visinu, način i uvjete plaćanja poreza na korištenje javnih površina, kao i nadležno porezno tijelo za utvrđivanje i naplatu poreza.

ANALIZA STANJA:

[bookmark: _Hlk147922555]Zakonom je uređen sustav utvrđivanja i naplate lokalnih poreza kao izvora financiranja jedinica lokalne samouprave. Tako je zakonom propisano da su jedinice lokalne samouprave dužne uvesti porez na nekretnine, dok mogu uvesti sljedeće poreze: 1. porez na potrošnju (do 3%) i 2. porez na korištenje javnih površina. 
Člankom 42. stavkom 2. Zakona o lokalnim porezima propisano je da se odluka predstavničkog tijela jedinice lokalne samouprave iz stavka 1. ovoga članka (Odluka o porezima), može mijenjati najkasnije do 15. prosinca tekuće godine, a stupa na snagu 1. siječnja iduće godine.
Odlukom o porezima Grada Opatije (“Službene novine Primorsko-goranske županije“ broj 45/22 i 49/23 i „Službene novine Grada Opatije“, broj 3/25 i 15/25) koja je trenutno na snazi, propisano je da se porez na korištenje javnih površina za izvođenje građevinskih radova i postavu drugih privremenih objekata plaća u visini od 0,13 EUR po m² zauzete površine dnevno.
Dosadašnja primjena Odluke pokazala je potrebu za jasnijim razlikovanjem pojedinih namjena korištenja javnih površina, osobito korištenja javnih površina za izvođenje građevinskih radova i postavu privremenih objekata u odnosu na korištenje javnih površina u ostale svrhe.
U praksi je također uočeno da se javne površine za potrebe izvođenja građevinskih radova, uključujući postavljanje građevinskih skela radi zaštite od opasnosti, u pojedinim slučajevima koriste tijekom duljeg vremenskog razdoblja. Takvo dugotrajno zauzimanje javnih površina ograničava njihovo korištenje za druge namjene, a u slučajevima dotrajalih ili oštećenih pročelja odgađa se trajno otklanjanje nedostataka koji mogu predstavljati opasnost za sigurnost ljudi i imovine.
Uzimajući u obzir navedeno, kao i protek vremena od utvrđivanja postojeće visine poreza te porast troškova, ocjenjuje se opravdanim preispitati postojeću visinu poreza i utvrditi različite tarifne kategorije ovisno o namjeni korištenja javnih površina.

OBRAZLOŽENJE PRIJEDLOGA: 

Prijedlogom ove Odluke predlaže se izmjena članka 8. stavka 1. točke 1. Odluke o porezima Grada Opatije na način da se dosadašnja jedinstvena visina poreza na korištenje javnih površina za izvođenje građevinskih radova i postavu drugih privremenih objekata (odlaganje drva za ogrjev, odlaganje plovila i slično) od 0,13 EUR/m² zauzete površine dnevno zamijeni dvjema tarifnim kategorijama, i to za korištenje javnih površina:
· za izvođenje građevinskih radova (zauzimanje javne površine građevinskom dizalicom, drugim strojem/uređajem ili alatom za potrebe izvođenja građevinskih radova, privremenim smještajem za potrebe gradilišta, odlaganje građevinskog materijala, postavljanje građevinskih skela i ograda, uključujući skele postavljene radi zaštite od opasnosti i slično) te postavu drugih privremenih objekata (odlaganje drva za ogrjev, odlaganje plovila i slično): 0,50 EUR po m² zauzete površine dnevno;
· za postavu vaza, cvjetnjaka, ukrasnih tepiha, umjetničkih djela i drugih sličnih predmeta u svrhu uređenja prostora ispred poslovnih ili stambenih prostora te za postavu rukohvata i sličnih predmeta u svrhu osiguravanja mjesta za dostavu ili iskrcaj putnika i slično: 0,30 EUR po m² zauzete površine dnevno.“
Dosadašnja primjena Odluke ukazala je na potrebu razlikovanja pojedinih namjena korištenja javnih površina, dok je protekom vremena, uzimajući u obzir porast troškova i promijenjene gospodarske okolnosti, nastala potreba za povećanjem visine poreza za izvođenje građevinskih radova i postavu drugih privremenih objekata.
Povećanjem visine poreza za korištenje javnih površina u svrhu izvođenja građevinskih radova nastoji se potaknuti obveznike na pravodobno dovršenje radova i skraćivanje razdoblja zauzimanja javnih površina, kao i na otklanjanje nedostataka na građevinama, osobito pročeljima zgrada, koji mogu predstavljati opasnost za sigurnost ljudi i imovine.
Uvođenjem zasebne tarifne kategorije za korištenje javnih površina u svrhu postave vaza, cvjetnjaka, ukrasnih tepiha, umjetničkih djela, rukohvata i drugih sličnih predmeta nastoji se primjerenije urediti porezno opterećenje za korištenje javnih površina radi uređenja prostora ispred poslovnih i stambenih objekata te osiguravanja mjesta za dostavu ili iskrcaj putnika. Iako se radi o namjenama koje mogu pridonijeti uređenju prostora i funkcionalnosti pristupa objektima, takvo korištenje podrazumijeva zauzimanje javnih površina za pojedinačne potrebe, zbog čega je opravdano utvrditi visinu poreza koja odgovara takvoj namjeni korištenja, uz istodobno uvažavanje potrebe očuvanja njihove dostupnosti i osnovne funkcije.
Predloženom izmjenom i dopunom nastoji se osigurati racionalnije i učinkovitije korištenje javnih površina, uz primjerenije porezno opterećenje s obzirom na namjenu njihova korištenja.

FISKALNI UČINAK NA PRORAČUN:

Uzimajući u obzir raspoložive podatke o postojećem broju poreznih obveznika, površini i trajanju korištenja javnih površina, procjenjuje se da bi primjena ove Odluke mogla rezultirati povećanjem prihoda proračuna Grada Opatije po osnovi poreza na korištenje javnih površina za kategoriju izvođenja građevinskih radova i druga privremena zauzeća za cca 61.000,00 EUR godišnje.
Obzirom na to da Grad Opatija na godišnjoj razini po osnovi poreza na korištenje javnih površina za navedenu kategoriju trenutno ostvaruje prihod u iznosu od 28.000,00 EUR, predloženim povećanjem visine poreza procjenjuje se da bi godišnji prihod po toj osnovi iznosio 89.000,00 EUR.





SAVJETOVANJE SA ZAINTERESIRANOM JAVNOŠĆU
O prijedlogu ove odluke održati će se savjetovanje sa zainteresiranom javnošću u trajanju od 30 dana, o čemu će biti sastavljeno izvješće koje će se javno objaviti na mrežnoj stranici Grada Opatije.



         GRADONAČELNIK
                                                                                                 Fernando Kirigin, mag.oec. v.r.


Na temelju članka 42. stavka 1. Zakona o lokalnim porezima ("Narodne novine" broj 115/16, 101/17, 114/22, 114/23 i 152/24) te članka 29. Statuta Grada Opatije ("Službene novine Primorsko-goranske županije" broj 49/23) Gradsko vijeće Grada Opatije na sjednici održanoj dana ________2026. godine donijelo je 
ODLUKU 
o izmjeni i dopuni Odluke o porezima Grada Opatije
Članak 1.
U Odluci o porezima Grada Opatije ("Službene novine Primorsko-goranske županije" broj 45/22 i 49/23 i „Službene novine Grada Opatije“ broj 3/25 i 15/25), u članku 8. stavku 1. točka 1. mijenja se i glasi: 
„1. za izvođenje građevinskih radova (zauzimanje javne površine građevinskom dizalicom, drugim strojem/uređajem ili alatom za potrebe izvođenja građevinskih radova, privremenim smještajem za potrebe gradilišta, odlaganje građevinskog materijala, postavljanje građevinskih skela i ograda, uključujući skele postavljene radi zaštite od opasnosti i slično) te postavu drugih privremenih objekata (odlaganje drva za ogrjev, odlaganje plovila i slično): 0,50 EUR po m² zauzete površine dnevno;“.
Na kraju točke 7. briše se točka te se dodaje točka 8. koja glasi:
8. za postavu vaza, cvjetnjaka, ukrasnih tepiha, umjetničkih djela i drugih sličnih predmeta u svrhu uređenja prostora ispred poslovnih ili stambenih prostora te za postavu rukohvata i sličnih predmeta u svrhu osiguravanja mjesta za dostavu ili iskrcaj putnika i slično: 0,30 EUR po m² zauzete površine dnevno.“.

Članak 2.
[bookmark: _Hlk187825918]Ova Odluka objavit će se u “Službenim novinama Grada Opatije”, a stupa na snagu 1. siječnja 2027. godine.

KLASA: 024-03/26-01/37
URBROJ: 2170-12-01/1-26-2
Opatija, ______ 2026. godine


GRADSKO VIJEĆE GRADA OPATIJE
Predsjednik Gradskog vijeća
Kristian Tončić




PREGLED ODREDBI ODLUKE O POREZIMA ("Službene novine Primorsko-goranske županije" broj 45/22 i 49/23 i „Službene novine Grada Opatije“ broj 3/25 i 15/25) koje se mijenjaju i dopunjuju 
Članak 8.

Za korištenje javnih površina porez se plaća u visini prema sljedećim namjenama:
1. za izvođenje građevinskih radova i postavu drugih privremenih objekata (odlaganje drva za ogrijev, odlaganje plovila i slično): 0,13 EUR po m2 zauzete površine dnevno
2. za postavu terasa ugostiteljskih objekata:
a) Naselje Opatija – područje ispod Nove ceste od granice sa Gradom Rijeka uključivo i Liburnijsku ulicu = porez u iznosu od 0,53 EUR po m2 zauzete površine dnevno u razdoblju od 1. travnja do 31. listopada, odnosno 0,27 EUR po m2 zauzete površine dnevno u razdoblju od 1. studenog do 31. ožujka
b) Naselja Ičići, Ika, Opatija - iznad Nove ceste porez u iznosu od 0,40 EUR po m2 zauzete površine dnevno u razdoblju od 1. travnja do 31. listopada odnosno 0,13 EUR po m2 zauzete površine dnevno u razdoblju od 1. studenog do 31. ožujka
c) Naselja Oprić, Dobreć, Poljane, Veprinac i Pobri porez u iznosu od 0,27 EUR po m2 zauzete površine dnevno u razdoblju od 1. travnja do 31. listopada odnosno 0,07 EUR po m2 zauzete površine dnevno u razdoblju od 1. studenog do 31. ožujka
d) Vela Učka porez u iznosu od 0,13 EUR po m2 zauzete površine dnevno u razdoblju od 1. travnja do 31. listopada

3. za korištenje javnih površina postavom štandova za vrijeme manifestacija, blagdana i drugih prigoda:
- a) u razdoblju do sedam dana: 13,27 EUR za svaka 4 m2 zauzete javne površine dnevno,
- b) za razdoblja duža od sedam dana:
- za slikare i slikare portretiste 1,06 EUR po m2 dnevno,
- za sve druge namjene 2,65 EUR po m2 dnevno.

4. postava kioska za obavljanje registrirane djelatnosti
- za područje ispod Nove ceste i Ulice R.K. Jeretova u naselju Opatiji te Liburnijska ulica u naselju Ičići: 13,27 EUR dnevno,
- za ostala područja: 9,95 EUR dnevno,

5. za potrebe snimanja:
- filma, TV serije i emisije: 400,00 EUR/dan
- reklamnog i drugog spota: 660,00 EUR/dan
- komercijalno fotografiranje: 130,00 EUR/dan

6. za postavu putokaza i reklama, osim prometne i turističke signalizacije koju postavlja Grad Opatija i Turistička zajednica kao i pravne ili fizičke osobe koje upravljaju javnim cestama:
a) u razdoblju kraćem od 180 dana u kalendarskoj godini: 
- do 1 m2 površine putokaza/reklama u iznosu od 2,65 EUR dnevno
- preko 1m2 površine putokaza/reklama u iznosu od 5,31 EUR dnevno.
b) za razdoblja duža od 180 dana u kalendarskoj godini:
- do 1 m2 površine putokaza/reklama u iznosu od 663,61 EUR za kalendarsku godinu
- preko 1m2 površine putokaza/reklama u iznosu od 1.327,23 EUR za kalendarsku godinu.
7. za korištenje javnih površina radi organizacije skupova, sajmova, koncerata i drugih događanja u iznosu od 130,00 EUR/dan.
Obveznik iz stavka 1. točka 6. alineja b. ovog članka, kojem je utvrđena porezna obveza za kalendarsku godinu, i koji je tijekom iste godine, uklonio reklamu ili putokaz sa javne površine, a ukupno razdoblje korištenja ne prelazi 180 dana, utvrditi će se obveza poreza sukladno točki 6. alineji a. ovog članka.



